钦定古今图书集成/明伦汇编/家范典/第063卷 > 《送从兄偁罢选归江淮诗序》前人
## 钦定古今图书集成/明伦汇编/家范典/第063卷 > 《送从兄偁罢选归江淮诗序》前人

伯氏自淮阳从调，抵于京师，冬十月，牒计不至，摄衽
而退。顾谓宗元曰：“昔吾祖士师，生于衰周，与道同波，
为世仪表。故直道而仕，三黜不去，孔氏称之。‘遗佚而
不怨，厄穷而不悯，《孟子》赞之。今吾遑遑末路，寡偶希
合，进不知向，退不知守，所不敢折其志，戚其心，遵祖
训也。然而阙滫’？”“之养，乏庾釜之畜，逼迸无成，东辕
淮湖。虽欲脱细故于胸中，味道腴于舌端，勉修厥志，
惧不恒久。子当慰我穷局之怀，祛我行役之愤，传之
以文，发于咏歌。吾非子之望，将谁望焉？”宗元再拜曰：
“夫闻善不慕，与聋聩同；见善不敬，与昏瞽同；知善不
言，与嚚喑同。则闻之先达久矣。矧！吾兄有柔儒之茂
质，恢旷之弘量，敢无敬乎？有述祖之美谈，安道之贞
节，敢无慕乎？睹徽容而敬，闻嘉话而慕，敢无言乎？言
不称德，文不尽志，适为累而已矣。”于是赋而序之，继
其声者列于左，凡五十七首，遂命从侄立编，为《后序》
终焉。